Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 48/13/6609	Rimavská Sobota, 25.2.2013
EEČ : 2-49-16-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od 01.07.2012 do 22.01.2013 v obci XXXXX, okres XXXXX a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 ods. 3 a nasl. Zákona o rodine číslo 36/2005 Zbierky zákonov, ktorá mu vyplýva zo Zákona číslo 601/2003 Zbierky zákonov o životnom minime a  ktorá mu bola uložená rozsudkom Okresného súdu XXXXX spisovej značky 2P/80/2011-23 z 19.05.2011, právoplatným a vykonateľným 16.06.2011 a to prispievať výživným na svojho syna maloletého XXXXX, nar. XXXXX v XXXXX, sumou vo výške po 30 % zo sumy životného minima na nezaopatrené neplnoleté dieťa mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, Ul. XXXXX, t. č. bytom XXXXX, XXXXX, ktorá vyživovacia povinnosť mu bola následne zrušená rozsudkom Okresného súdu XXXXX sp. zn. 2P/190/2012-15 z 10.01.2013, právoplatným a vykonateľným 20.02.2013, čo predstavovalo od 01.07.2012 sumu vo výške po 26,65 € mesačne, aj napriek tomu, že za uvedené obdobie nikde nepracoval, 08.03.2012 bol vyradený z evidencie uchádzačov o zamestnanie ÚPSVaR XXXXX, pracovisko XXXXX na vlastnú žiadosť, čím mu vznikol za uvedené obdobie na zameškanom výživnom do 22.01.2013 pre matku dieťaťa XXXXX dlh vo výške 106,60 €.  
lebo zanikla trestnosť činu.
Odôvodnenie:
Poverený príslušník Obvodného oddelenia PZ XXXXX uznesením spisovej značky ORP-948/RS-RS-12 z 15.01.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 25.02.2013 bol na tunajšiu prokuratúru predložený vyšetrovací spis na vec sa vzťahujúci, spolu s návrhom povereného príslušníka PZ na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.

Preskúmaním spisového materiálu ako aj citovaného návrhu povereného príslušníka som zistila, že tento je dôvodný. 
		
Obvinený XXXXX pred povereným príslušníkom PZ 29.01.2013 uviedol, že je si vedomý zostávajúceho dlhu na výživnom vo výške približne 54,-- €, ktorý dlh uhradí najpozdejšie do 25.02.2013, o čom predloží doklady na polícii. K veci odmietol vypovedať. 

	Vo vyšetrovacom spise sa nachádza rozsudok Okresného súdu XXXXX spisovej značky 2P/80/2011-23 z 19.05.2011, právoplatný a vykonateľný 16.06.2011, ktorým bol obvinený XXXXX súdom zaviazaný prispievať výživným na svojho syna maloletého XXXXX, nar. XXXXX v XXXXX, sumou vo výške po 30 % zo sumy životného minima na nezaopatrené, neplnoleté dieťa mesačne, vždy do 20-teho dňa toho ktorého mesiaca vopred do rúk matky dieťaťa XXXXX, nar. XXXXX v XXXXX, trvalým bydliskom XXXXX, Ul. XXXXX, t. č. bytom XXXXX, XXXXX.

Súčasťou vyšetrovacieho spisu je aj listinný dôkaz a to rozsudok Okresného súdu XXXXX sp. zn. 2P/190/2012-15 z 10.01.2013, právoplatný a vykonateľný 20.02.2013, ktorým rozsudkom súd určil, že XXXXX, nar. XXXXX, nie je otcom maloletého XXXXX, nar. XXXXX, z matky XXXXX, nar. XXXXX, ktorým rozhodnutím teda končí aj vyživovacia povinnosť obvineného XXXXX. 

Svedkyňa a zároveň poškodená XXXXX bola pred povereným príslušníkom OO PZ XXXXX vypočutá 28.01.2013, kedy uviedla, že jej bývalý manžel XXXXX bol Okresným súdom XXXXX sp. zn. 2P/80/2011-23 zaviazaný k plneniu si vyživovacej povinnosti voči dieťaťu maloletému XXXXX vo výške po 30 % zo sumy životného minima mesačne do jej rúk. Nakoľko si obvinený od 01.07.2012 neplnil riadne túto svoju vyživovaciu povinnosť voči synovi Ivanovi, podala na neho trestné oznámenie. Ďalej uviedla, že od 01.07.2012 ku dňu výsluchu jej obvinený XXXXX uhradil 13.11.2012 sumu 26,-- €, 23.01.2013 sumu 106,60 €, teda ku dňu výsluchu jej stále dlhoval na výživnom sumu vo výške 53,93 €. Dieťa maloletý XXXXX núdzou netrpel, nakoľko poškodená sa o neho riadne a podľa svojich možností a schopností starala. 

Poškodená XXXXX bola následne vypočutá povereným príslušníkom PZ 18.02.2013 kedy uviedla, že obvinený XXXXX jej bol do konca mesiaca január 2013 ešte dlžný na výživnom sumu vo výške 53,93 €. Dvomi poštovými poukážkami z 08.02.2013 jej XXXXX zaslal sumy vo výške 53,-- € a vo výške 1,-- €, čím si dodatočne splnil celé zameškané výživné voči maloletému XXXXX. V závere svojho výsluchu poškodená podotkla, že rozsudkom Okresného súdu XXXXX sp. zn. 2P/199/2012-15 vyživovacia povinnosť obvineného XXXXX voči dieťaťu maloletému XXXXX, zanikla, teda súhlasí so zastavením trestného stíhania proti jeho osobe. 

V priebehu skráteného vyšetrovania boli zadovážené ďalšie listinné dôkazy a to rodný list dieťaťa maloletého XXXXX a doklady o úhrade zameškaného výživného obvineným XXXXX, matke XXXXX na dieťa maloletého XXXXX za obdobie od júla 2012 do konca januára 2013, ktoré doklady o zaplatení zameškaného výživného predložil jednak obvinený XXXXX a taktiež matka dieťaťa XXXXX.  

Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 

Podľa § 86 písmeno a) Trestného zákona trestnosť prečinu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od júla 2012 do konca januára 2013 splnil dodatočne svoju vyživovaciu povinnosť v plnej výške a uhradil zameškané výživné za dané obdobie matke dieťaťa XXXXX, počnúc dňom 22.01.2013 jeho vyživovacia povinnosť voči tomuto dieťaťu zanikla na základe rozhodnutia súdu a nakoľko o maloletého XXXXX v uvedenom období bolo riadne postarané zo strany jeho matky a tento núdzou netrpel, som preto rozhodla tak, ako je to uvedené vo výrokovej časti tohto uznesenia.

Poučenie:

Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry Rimavská Sobota.
O sťažnosti rozhodne prokurátor Krajskej prokuratúry Banská Bystrica.
Sťažnosť má odkladný účinok.

JUDr. Renáta Vavráková
prokurátorka